b'\n_START_ARTICLE_\nT-55\n_START_SECTION_\nHistorie og utvikling\n_START_PARAGRAPH_\nT-54 ble tatt fram p\xc3\xa5 basis av T-44 som igjen var en videreutvikling av T-34. Den f\xc3\xb8rste prototypen sto klar i 1946, og de f\xc3\xb8rste produksjonsvognene kom i 1947._NEWLINE_Da T-54 begynte \xc3\xa5 bli produsert i 1947 var den bedre pansret og bev\xc3\xa6pnet enn sine vestlige motstykker (den britiske Centurion og den amerikanske M26 Pershing). T-54 ble redesignet i 1958 som T-55 med bedre t\xc3\xa5rnpansring, kraftigere motor og ABC beskyttelse. Den ble produsert i Sovjetunionen frem til 1981. Den ble ogs\xc3\xa5 produsert i Polen og Tsjekkoslovakia. I Kina ble den produsert under navnet Type 59 (senere forandret til Type 69). Kina eksporterte Type 69 i store mengder til b\xc3\xa5de Irak og Iran under Irak-Irankrigen i 1980-\xc3\xa5rene._NEWLINE_Titusenvis av serien ble produsert i Sovjetunionen fram til s\xc3\xa5 sent som i 1981 og sammen med T-62 var den hovedstridsvognen i sovjeth\xc3\xa6ren frem til 1980-tallet. Den finnes n\xc3\xa5 mest i reserveavdelinger._NEWLINE_P\xc3\xa5 tross av at den forlengst er utdatert er den fremdeles i bruk i en del land i den tredje verden, mest fordi den er billig og at det finnes en del oppgraderingsutstyr.\n_START_SECTION_\nT-55 i israelsk tjeneste\n_START_PARAGRAPH_\nUnder seksdagerskrigen og Yom-Kippurkrigen tok Israel over tusen T-55 fra de egyptiske og syriske h\xc3\xa6rene og benyttet flere av dem i sin krigsoppsettning. Den sovjetiske kanonen og motoren ble erstattet med vestlig utstyr. Denne varianten av T-55 fikk navnet Tiran-5 og var i bruk i reserveenheter frem til 1990-\xc3\xa5rene, da mesteparten enten ble solgt til land i den tredje verden eller gjort om til pansret personellkj\xc3\xb8ret\xc3\xb8y med navnet IDF Achzarit.\n_START_SECTION_\nTeknisk\n_START_PARAGRAPH_\nVognf\xc3\xb8reren sitter framme til venstre i skroget, med noe ammunisjon p\xc3\xa5 sin h\xc3\xb8yre side. Vognkommand\xc3\xb8ren og skytteren sitter til venstre i t\xc3\xa5rnet, med laderen p\xc3\xa5 h\xc3\xb8yre side._NEWLINE_Skroget er av sveiset st\xc3\xa5l, og pansringen har en maksimal tykkelse p\xc3\xa5 203 mm._NEWLINE_Hovedskytset er en 100 mm riflet kanon, som kan eleveres fra -4\xc2\xb0 til +17\xc2\xb0. Den kan avfyre AP, APC-T, HE, HE-FRAG, HEAT-FS og HVAPDS-T med en midlere skuddtakt p\xc3\xa5 fire skudd i minuttet. Ved laderens luke st\xc3\xa5r en 12,7 mm mitralj\xc3\xb8se. En 7,62 mm mitralj\xc3\xb8se er montert koaksialt med hovedskytset, og et lignende v\xc3\xa5pen kan betjenes av vognf\xc3\xb8reren. T-54 kan legge sitt eget r\xc3\xb8ykteppe ved \xc3\xa5 spr\xc3\xb8yte inn diesel i eksosen._NEWLINE_Motoren i T-54 er en V-12 vannkj\xc3\xb8lt dieselmotor som yter 520 hk ved 2\xc2\xa0000 omdreininger i minuttet. Den er montert sammen med girkassen bak i skroget. 812 liter diesel b\xc3\xa6res ombord, og ekstra tanker kan monteres eksternt.\n_START_SECTION_\nAndre kj\xc3\xb8ret\xc3\xb8yer basert p\xc3\xa5 T-54/55-chassis\n_START_PARAGRAPH_\nMange varianter av b\xc3\xa5de broleggere, ingeni\xc3\xb8rkj\xc3\xb8ret\xc3\xb8yer og bergepansere er produsert.'